als_Latn dik_Latn sag_Latn
Futbollistët kanë dy muaj pa u paguar, ndërkohë që vazhdojnë të stërviten dhe nuk largohen pa u shlyer, në pritje të përgjigjes së Nasufit. Ndërkohë që pjesa më e madhe e skuadrave të Superiores janë me pushime, një ngjarje vërtetë komike po ndodh me futbollistët e skuadrës së Tomorit. Ata po qëndrojnë në Berat, madje për rrogat dhe bëhet fjalë për dy muaj, që presin t’i marrin këto ditë. Në fakt u fol se ata do të shlyheshin brenda javës së fundit të fazës së parë, mirëpo edhe pse fituan me Albpetrolin ata nuk kanë marrë asnjë lek dhe janë në pritje që të shlyhen nga ana e kryebashkiakut-president, Fadil Nasufi. Një përgjigje konkrete nuk ka ardhur, ndërsa futbollistët vijojnë stërvitjen në qytetin e Beratit me shpresën se do të paguhen para festës së Vitit të Ri. Trajneri Madrid Muxhaji që ka arritur të drejtojë me sukses skuadrën në fazën e parë, aktualisht po aplikon ushtrime të karakterit shkrydhës dhe ngarkesat janë më të ulëta në stërvitje dhe jo si në javët e garës.
PRECEDENTI- Nuk është hera e parë që në skuadrën beratase ka probleme rrogash, të paktën një gjë e tillë ka ndodhur edhe gjatë fazës së parë, madje dy herë. Lojtarët kanë bërë greva por edhe “kërcënime” për drejtuesit e skuadrës, ndërkohë që janë shlyer edhe pse me vonesë. Ata presin që të paktën të marrin edhe një rrogë brenda kësaj jave në mënyrë që të festojnë të qetë pranë familjeve të tyre dhe më pas të largohen për t’u bashkuar me skuadrën në ditët e para të janarit. Në fakt, pjesa më e madhe e futbollistëve beratas kanë rroga “të majme”, megjithatë nuk dihet nëse në fazën e dytë, atyre që iu mbaron kontrata do të qëndrojnë, apo do të largohen në ndonjë skuadër tjetër të Kategorisë së Parë apo dhe Superiore.
als_Latn als_Latn